SL Uradni list Evropske unije L 281/1

UREDBA KOMISIJE (EU) 2016/1822

z dne 13. oktobra 2016

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za aklonifen, deltametrin, fluazinam, metomil, sulkotrion in tiodikarb v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za aklonifen, fluazinam in sulkotrion so bile določene v delu A Priloge III k Uredbi (ES) št. 396/2005. Za deltametrin, metomil in tiodikarb so bile MRL določene v Prilogi II in delu B Priloge III k Uredbi (ES) št. 396/2005.

(2) Za aklonifen je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Priporočila je znižanje MRL za krompir, korenje, gomoljno zeleno, česen, čebulo, šalotko, paradižnik, sladko koruzo, liste zelene, peteršilj, fižol (svež, brez strokov), grah (svež, brez strokov), lečo (svežo), zeleno, koromač, artičoke, bel volčji bob (sušen), sončnična semena, koruzno zrnje, sirkovo zrnje, prašiče (mišičevje, maščevje, jetra in ledvice), govedo (mišičevje, maščevje, jetra in ledvice), ovce (mišičevje, maščevje, jetra in ledvice), koze (mišičevje, maščevje, jetra in ledvice) in mleko (goveje, ovčje in kozje). Za druge proizvode je priporočila ohranitev ali dvig obstoječih MRL. Ugotovila je, da v zvezi z MRL za papriko, zeliščne čaje (sušene, cvetove in liste) in začimbe (semena, sadje in jagodičje) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za deltametrin je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Ugotovila je, da v zvezi z obstoječimi MRL za paradižnik, melone, lubenice, kitajski kapus, ohrovt, endivijo, špinačo in podobne liste, fižol (sušen), riževo zrnje in pšenično zrnje obstaja tveganje za potrošnike. Zato je primerno te MRL znižati. Ugotovila je tudi, da v zvezi z MRL za citruse, mandeljne, brazilske oreške, indijske orehe, kostanj, kokosove orehe, lešnike, oreške makadamije, pekane, pinjole, pistacije, orehe, jabolka, hruške, kutine, nešplje, japonske nešplje, marelice, češnje, breskve, slive, namizno in vinsko grozdje, jagode, robide, ostrožnice, maline, borovnice, ameriške brusnice, ribez (črni, rdeči in beli), kosmulje, šipek, murve, plodove gloga azarol, bezgove jagode, namizne oljke, kivije, krompir, rdečo peso, korenje, gomoljno zeleno, hren, topinambur, pastinak, koren peteršilja, redkev, beli koren, podzemno kolerabo, repo, česen, čebulo, šalotko, spomladansko čebulo, paradižnik, papriko, jajčevce, bučnice z užitno lupino, melone, orjaške buče, lubenice, sladko koruzo, cvetoče kapusnice, brstični ohrovt, glavnato zelje, kitajski kapus, ohrovt, kolerabice, motovilec, solato, endivijo, krešo, rano barbico, rukvico, ogrščico, liste in poganjke Brassica spp., špinačo in podobne liste, liste vinske trte, vodno krešo, vitlof, zelišča, stročnice (sveže), šparglje, artičoke, por, gojene gobe, fižol (sušen), lečo (sušeno), grah (sušen), bel volčji bob (sušen), laneno seme, mak, sezamova semena, sončnična semena, seme oljne ogrščice, gorčična semena, bombaževo seme, bučna semena, navadni rumenik, borago, navadni riček, konopljina semena, semena kloščevca, oljke za proizvodnjo olja, ječmenovo, ajdovo, koruzno, proseno, ovseno, riževo, rženo, sirkovo in pšenično zrnje, čaj, zeliščne čaje (sušene, cvetove, liste, korenine), začimbe (sadje, jagodičje, korenine, korenike, brste in cvetne pestiče), sladkorno peso (koren), koren cikorije, prašiče (mišičevje, maščevje, jetra in ledvice), govedo (mišičevje, maščevje, jetra in ledvice), ovce (mišičevje, maščevje, jetra in ledvice), koze (mišičevje, maščevje, jetra in ledvice), perutnino (mišičevje, maščevje in jetra), mleko (goveje, ovčje in kozje) ter ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za fige, kardij, zeleno in začimbe (semena) ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(4) Za fluazinam je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Priporočila je znižanje obstoječih MRL za krompir, čebulo in šalotko. Za paradižnik je priporočila dvig obstoječe MRL. Ugotovila je, da v zvezi z MRL za jabolka, hruške, namizno grozdje, vinsko grozdje, robide, ostrožnice, maline, sušen fižol in zeliščne čaje (sušene, korenine) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Za metomil je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Predlagala je spremembo opredelitve ostankov in priporočila znižanje MRL za paradižnik, jajčevce, kumare in bučke. Za kumarice za vlaganje je priporočila ohranitev obstoječe MRL. Ugotovila je, da v zvezi z MRL za vinsko grozdje, krompir, kumare, bučke, melone, orjaške buče in lubenice obstaja tveganje za potrošnike. Zato je primerno te MRL znižati. Agencija je tudi ugotovila, da v zvezi z MRL za papriko, melone, orjaške buče, lubenice, solato, špinačo, fižol (svež, s stroki), grah (svež, s stroki), sušen fižol, sojo, bombaževo seme, koruzno zrnje in ovseno zrnje nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(6) Za tiodikarb je Agencija (6) priporočila, da se črta iz opredelitve ostankov za metomil. Zato je primerno, da se ta snov ločeno vključi v Prilogo V k Uredbi (ES) št. 396/2005.

(7) Za sulkotrion je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (7). Glede določitve opredelitve ostankov je predlagala dve možnosti. Zdelo se je ustrezno spremeniti le opredelitev ostankov za živalske proizvode. Za sladko koruzo, koruzno zrnje in sirkovo zrnje je Agencija priporočila ohranitev obstoječih MRL. Ugotovila je, da v zvezi z MRL za beli koren, prašiče (mišičevje, maščevje, jetra in ledvice), govedo (mišičevje, maščevje, jetra in ledvice), ovce (mišičevje, maščevje, jetra in ledvice), koze (mišičevje, maščevje, jetra in ledvice) in mleko (goveje, ovčje in kozje) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(8) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov po Codexu (CXL), bi bilo treba MRL določiti v višini specifične meje določljivosti ali uporabljati privzeto MRL, kot je določeno v členu 18(1)(b) Uredbe (ES) št. 396/2005.

(9) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(10) Iz obrazloženih mnenj Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(12) Uredbo (ES) št. 396/2005 bi bilo zato treba ustrezno spremeniti.

(13) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(14) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(15) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Kar zadeva aktivne snovi aklonifen, fluazinam in sulkotrion v in na vseh proizvodih, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 7. majem 2017.

Kar zadeva aktivno snov deltametrin v in na vseh proizvodih razen paradižnika, melon, lubenic, kitajskega kapusa, ohrovta, endivije, špinače in podobnih listov, fižola (sušenega), riževega in pšeničnega zrnja, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 7. majem 2017.

Kar zadeva aktivno snov metomil v in na vseh proizvodih razen vinskega grozdja, krompirja, kumar, bučk, melon, orjaških buč in lubenic, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 7. majem 2017.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 7. maja 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 13. oktobra 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Review of the existing maximum residue levels for aclonifen according to Article 12 of Regulation (EC) No 396/2005 (Pregled obstoječih mejnih vrednosti ostankov za aklonifen v skladu s členom 12 Uredbe (ES) št. 396/2005). EFSA Journal 2015;13(11):4323.

(3) Evropska agencija za varnost hrane; Review of the existing maximum residue levels for deltamethrin according to Article 12 of Regulation (EC) No 396/2005 (Pregled obstoječih mejnih vrednosti ostankov za deltametrin v skladu s členom 12 Uredbe (ES) št. 396/2005). EFSA Journal 2015;13(11):4309.

(4) Evropska agencija za varnost hrane; Review of the existing maximum residue levels for fluazinam according to Article 12 of Regulation (EC) No 396/2005 (Pregled obstoječih mejnih vrednosti ostankov za fluazinam v skladu s členom 12 Uredbe (ES) št. 396/2005). EFSA Journal 2015;13(9):4240.

(5) Evropska agencija za varnost hrane; Review of the existing maximum residue levels for methomyl according to Article 12 of Regulation (EC) No 396/2005 (Pregled obstoječih mejnih vrednosti ostankov za metomil v skladu s členom 12 Uredbe (ES) št. 396/2005). EFSA Journal 2015;13(10):4277.

(6) Evropska agencija za varnost hrane; Review of the existing maximum residue levels for methomyl according to Article 12 of Regulation (EC) No 396/2005 (Pregled obstoječih mejnih vrednosti ostankov za metomil v skladu s členom 12 Uredbe (ES) št. 396/2005). EFSA Journal 2015;13(10):4277.

(7) Evropska agencija za varnost hrane; Review of the existing maximum residue levels for sulcotrione according to Article 12 of Regulation (EC) No 396/2005 (Pregled obstoječih mejnih vrednosti ostankov za sulkotrion v skladu s členom 12 Uredbe (ES) št. 396/2005). EFSA Journal 2015;13(11):4305.